Sag T-230/00

Daesang Corp. og Sewon Europe GmbH

mod

Kommissionen for De Europæiske Fællesskaber

»Konkurrence — kartel — lysin — retningslinjer for beregningen af bødebeløbene — omsætning — formildende omstændigheder — samarbejde under den administrative procedure«

Rettens dom (Fjerde Afdeling) af 9. juli 2003 II-2737

Sammendrag af dom

Konkurrence – bøder – størrelse – fastsættelse – kriterier – overtrædelsernes grovhed – omfanget af de faktiske konsekvenser for konkurrencen af hver enkelt virksomheds ulovlige adfærd – omsætningen fra salget af de varer, der er genstand for en restriktiv praksis, relevant

Konkurrence – bøder – størrelse – fastsættelse – kriterier – overtrædelsernes grovhed – vurdering af den reelle mulighed for at anrette skade på det berørte marked – den pågældende virksomheds markedsandele relevante

Kommissionen kan ikke fravige regler, den har pålagt sig selv. Særligt når Kommissionen vedtager retningslinjer, som under overholdelse af traktaten skal præcisere de kriterier, den agter at anvende ved udøvelsen af sin skønsbeføjelse med hensyn til grovheden af en overtrædelse, indebærer dette en selvpålagt begrænsning af denne beføjelse, idet det påhviler den at overholde de retningsgivende bestemmelser, som den har pålagt sig selv. (jf. præmis 38 og 89)

De faktorer, der skal tages hensyn til ved bedømmelsen af grovheden af en overtrædelse af Fællesskabets konkurrenceregler kan f.eks. være antallet og værdien af de varer, som overtrædelsen omfatter, virksomhedens størrelse og dens økonomiske betydning og dermed den indflydelse, den har kunnet udøve på markedet. Følgelig er det på den ene side lovligt ved fastsættelsen af bøden at tage hensyn dels til virksomhedens samlede omsætning, som giver et om end omtrentligt og ufuldstændigt indtryk af dens størrelse og økonomi, dels til den del af omsætningen, som vedrører de varer, som er genstand for overtrædelsen, og som altså kan indicere omfanget af overtrædelsen. På den anden side fremgår det heraf, at der ikke skal tillægges et enkelt af disse momenter uforholdsmæssig betydning i forhold til de andre skønsfaktorer, og et passende bødebeløb kan følgelig ikke fastsættes på grundlag af en enkel beregning med udgangspunkt i den samlede omsætning. (jf. præmis 44)

Ved fastsættelsen af størrelsen af de bøder, der pålægges for tilsidesættelse af Fællesskabets konkurrenceregler, indebærer analysen af de sanktionerede virksomheders reelle mulighed for at anrette betydelig skade på et bestemt marked en vurdering af disse virksomheders reelle betydning på det berørte marked, dvs. deres indflydelse herpå. Med henblik herpå er en virksomheds markedsandele på det berørte marked relevante, mens dette ikke er tilfældet for virksomhedens samlede omsætning. (jf. præmis 49)

Ved fastsættelsen af størrelsen af de bøder, der pålægges for tilsidesættelse af Fællesskabets konkurrenceregler, består den vurdering af den specifikke vægt, dvs. de faktiske konsekvenser af overtrædelsen begået af hver enkelt virksomhed, som Kommissionen fremover skal foretage i medfør af retningslinjerne ved beregningen af de bøder, der pålægges i henhold til artikel 15, stk. 2, i forordning nr. 17 og EKSF- traktatens artikel 65, stk. 5, når den finder, at grundbeløbene bør varieres, fordi det drejer sig om en overtrædelse begået af flere virksomheder (kartel), hvor der er tale om betydelige størrelsesforskelle, i at fastslå omfanget af overtrædelsen begået af hver virksomhed, og ikke i at fastslå virksomhedens størrelsesmæssige og økonomiske betydning. I den forbindelse kan den del af omsætningen, der vedrører salg af de varer, som er genstand for overtrædelsen, indikere omfanget af overtrædelsen på det omhandlede marked. Navnlig er omsætningen af de produkter, som har været genstand for en restriktiv praksis, et objektivt kriterium, som giver et rimeligt udtryk af denne praksis' skadelige virkning for den normale konkurrence. (jf. præmis 50 og 52)

Et samarbejde ved den undersøgelse, som Kommissionen har iværksat vedrørende en eventuel tilsidesættelse af Fællesskabets konkurrenceregler, og som ikke går ud over de forpligtelser, der påhviler virksomhederne i henhold til artikel 11, stk. 4 og 5, i forordning nr. 17, kan ikke begrunde en bødenedsættelse. Imidlertid er en bødenedsættelse berettiget, når virksomheden har givet oplysninger, der går langt ud over, hvad Kommissionen kunne have krævet i henhold til artikel 11 i forordning nr. 17. Den omstændighed, at der var fremsendt en begæring om oplysninger til den samarbejdende virksomhed i henhold til artikel 11, stk. 1, i forordning nr. 17, kan ikke være afgørende med henblik på at udelukke indrømmelse af en væsentlig bødenedsættelse på mellem 50% og 75% i henhold til punkt C i samarbejdsmeddelelsen, så meget desto mere som en sådan begæring er en mindre bebyrdende retsakt end en kontrolundersøgelse, som foretages på grundlag af en beslutning, når den nævnte kontrolundersøgelse ikke i sig selv nødvendigvis udelukker anvendelsen af punkt C, såfremt den ikke giver tilstrækkeligt grundlag for at indlede proceduren med henblik på vedtagelse af en beslutning om overtrædelse af konkurrencereglerne. (jf. præmis 136 og 137, 140 og 141)